केला- केले दा बू’टा भारत दे लगभग सभनें गर्म इलाके च पैदा होन्दा ऐ। हिन्दी च इसगी केला, कदली ते अंग्रेजी च Plantain गलाया जन्दा ऐ। केले दियां केई किस्मां न जिन्दे चा किश मतियां प्रशंसा जोग न। डुग्गर दा प्हाड़ी केला बम्बई कलकता बगैरा दे केले थमां हौली किस्मां दा होन्दा ऐ सोआदला बी घट्ट ते एह्‌दा सिक्कड़ बी मुट्टा होन्दा ऐ। इस करी डुग्गर च खासी मिकदार च केला बाह्‌रा औंदा ऐ। केले दा बू’टा इक्कै बारी फल दिन्दा ऐ, फल लोआने परैन्त एह्‌दे बू’टे गी बड्डी ओड़दे न ते मुण्डा थमां होर नमें बूटे पौंगरी पौंदे न जिनें गी पुट्टी-पुट्टियै दूई थाह्‌रा उप्पर लान्दे न। केले दे पत्तर बड़े मलैम होन्दे न, जेह्‌ड़े ब्हाऊ दे फनाह् के कन्ने थाह्‌रा-थाह्‌रा फट्टे दे होन्दे न। डुग्गर दे प्हाड़ी ग्राएं च जित्थें ‘पलाह’ जां ‘कमल’ दियां पत्तलां आसानी कन्नै नेईं थ्होदियां उत्थें एह्‌दे पतरें गी बड्डियै ते फी कट्टियै पत्तले दा कम्म बी लैन्दे न।